Koningin verras met openbare verskyningDie monarg het ‘n kierie gebruik om by haar sitplek uit te kom. (Foto: Steve Parsons/AFP) ŉ Laggende koningin Elizabeth II het Sondag ’n Platinum Jubilee-viering by Windsor-kasteel bygewoon dae nadat swak gesondheid haar verlede week gedwing het om vir die eerste keer in byna 60 jaar aan die opening van die Britse parlement te onttrek. Die 96-jarige monarg het ‘n kierie gebruik om by haar sitplek by die Royal Windsor-perdeskou – waarby sy slegs ŉ uur deurgebring het – uit te kom terwyl die gehoor haar staande toegejuig het. Haar bywoning by dié sterbelaaide perdesportgeleentheid, gelei deur Hollywood-akteurs Tom Cruise en Helen Mirren, volg ook enkele dae nadat Buckingham-paleis gesê het sy ander geleenthede sou misloop weens “beweeglikheidsprobleme”. Dit is ook een van vele landswye vieringe wat ter ere van haar 70ste jaar op die troon plaasvind. Vier dae van openbare feestelikheid word vir vroeg in Junie beplan, waaronder militêre parades en ’n openbare kompetisie, asook pieknieks en ’n popkonsert. ŉ Laggende koningin Elizabeth II op pad na die perdeskou. (Foto: Steve Parsons/AFP) Die monarg is einde Maart laas in die openbaar gesien by haar oorlede man, prins Philip, se gedenkdiens wat by Westminster-abdy plaasgevind het. Sy het toe ook ’n kierie gebruik en hulp nodig gehad om by haar sitplek uit te kom. Haar kwynende gesondheid, ŉ onverwagse oornagbesoek in die hospitaal verlede Oktober, plus ŉ positiewe Covid-19-toets vroeër vanjaar, het kommer oor haar gesondheid in haar rekordbrekende 70ste jaar op die troon aangewakker. Benewens die opening van die parlement het sy die afgelope twee maande ook die Paasdiens by Windsor-kasteel, die jaarlikse Maundy Day-geloofsbyeenkoms (Wit Donderdag, ook bekend as Dag van die Voetwassing) én die jaarlikse tradisionele tuinpartytjies misgeloop. Koninklike kenners meen die koningin se afgeskaalde dagboek, asook haar onlangse openbare wense dat Camilla Parker-Bowles, die hertogin van Cornwell, as koningin-gemalin moet bekendstaan wanneer haar oudste seun prins Charles koning word, ŉ moontlike teken is dat haar bewind binnekort tot ‘n einde kom. Bronne: AFP, BBC.